贈王先生
作者：王灼
朝代：宋

paragraphs: 隴種健兒鬚如棘，幼事秦府持鞭靮。
戰塵撲面心已灰，徑上三峰弄泉石。
乾坤變化五百年，人間未識地行僊。
布裘落魄荆州市，丹經秘法爲君傳。
散盡千金何所有，腹中氣作蛟龍吼。
功成直欲凌紫虛，尚愛岷峨山下酒。
年來我亦厭樊籠，乞取微言爲指蹤。
君不見葉縣雙鳧緱嶺鶴，古來度世多吾宗。